Αλφόνσο Κουαρόν

Ο Αλφόνσο Κουαρόν (Alfonso Cuarón Orozco, 28 Νοεμβρίου 1961) είναι Μεξικανός σκηνοθέτης, σεναριογράφος, παραγωγός ταινιών και μοντέρ. Είναι γνωστός για τις ταινίες Θέλω και τη Μαμά σου (Y tu mamá también, 2001), Ο Χάρι Πότερ και ο Αιχμάλωτος του Αζκαμπάν (Harry Potter and the Prisoner of Azkaban, 2004), Τα Παιδιά των Ανθρώπων (Children of Men, 2006) Gravity (2013) και Ρόμα (Roma, 2018). Έχει κερδίσει τέσσερα Όσκαρ (Σκηνοθεσίας για το Gravity, Μοντάζ για το Gravity, Σκηνοθεσίας για το Ρόμα και φωτογραφίας για το Ρόμα) και έναν Χρυσό Λέοντα (για το Ρόμα). Είναι το πρώτο άτομο Λατινικής Αμερικάνικης καταγωγής που κέρδισε το Όσκαρ Καλύτερης Σκηνοθεσίας. Οι περισσότερες ταινίες του Κουαρόν έχουν επαινεθεί τόσο από τους κριτικούς, όσο και από το κοινό. Έχει προταθεί συνολικά για 10 βραβεία Όσκαρ και 3 Χρυσές Σφαίρες (δύο εκ των οποίων κέρδισε). Τόσο ο αδελφός του, όσο και ο γιος του Χονάς είναι σεναριογράφοι και σκηνοθέτες και έχουν συμμετάσχει στη συγγραφή σεναρίων σε ταινίες του. Είναι φίλος και συνεργάτης με τους Μεξικανους σκηνοθέτες Γκιγιέρμο Ντελ Τόρο και Αλεχάντρο Γκονσάλες Ινιάριτου. και οι τρεις τους αποτελούν την τριάδα που αποκαλείται από τους κινηματογραφόφιλους The Three Amigos of Cinema.

 Ο Αλφόνσο Κουαρόν γεννήθηκε στην Πόλη του Μεξικού το 1961. Είναι γιος του πυρηνικού φυσικού Αλφρέδο Κουαρόν κι έχει δυο αδέλφια τον Κάρλος, επίσης σκηνοθέτη και τον Αλφρέδο που είναι βιολόγος. Ο Κουαρόν σπούδασε φιλοσοφία στο πανεπιστήμιο του Μεξικού και σκηνοθεσία στο Centro Universitario de Estudios Cinematográficos του πανεπιστημίου του Μεξικού. Κατά τη διάρκεια της φοιτησής του στο πανεπιστήμιο γνωρίστηκε με το σκηνοθέτη Κάρλος Μάρκοβιτς και το φωτογράφο Εμμανουέλ Λουμπέζκι, με τους οποίους γύρισε την πρώτη του ταινία μικρού μήκους με τίτλο Vengeance Is Mine. Έπειτα εργάστηκε στην τηλεόραση του Μεξικού αρχικά ως τεχνικός κι έπειτα ως σκηνοθέτης τηλεταινιών. Το 1991 γύρισε την πρώτη του ταινία μεγάλου μήκους Ο Άπι(α)στος Θωμάς (Sólo con tu pareja) μια κωμωδία με θέμα το σεξ, που πραγματεύεται τη ζωή ενός γυναικά επιχειρηματία που μετά τη σεξουαλική του επαφή με μια νοσοκόμα πιστεύει ότι έχει προσβληθεί από τον ιό του AIDS. Η ταινία προβλήθηκε στο φεστιβάλ κινηματογράφου του Τορόντο και έκανε επιτυχία. Η επιτυχία της ταινίας είχε ως αποτέλεσμα ο Κουαρόν να προσεγγιστεί από το σκηνοθέτη Σίντνεϊ Πόλακ που τον προσέλαβε για να σκηνοθετήσει ένα επεισόδιο της σειράς Fallen Angels. Το 1995 o Κουαρόν γύρισε την πρώτη του αμερικανική ταινία με τίτλο Η Μικρή Πριγκίπισσα (A Little Princess, 1995), μεταφορά της κλασικής νουβέλας της Φράνσις Χότζσον Μπουρνέτ, ενώ δυο χρόνια αργότερα σκηνοθέτησε τη μεταφορά του κλασσικού μυθιστορήματος του Ντίκενς Μεγάλες Προσδοκίες προσαρμοσμένη στη σύγχρονη εποχη με πρωταγωνιστές τους Ήθαν Χοκ, Γκουίνεθ Πάλτροου και Ρόμπερτ Ντε Νίρο. Επόμενο εγχείρημα του σκηνοθέτη ήταν η ταινία Θέλω και τη Μαμά σου (Y tu mamá también, 2001), μεξικανικής παραγωγής με πρωταγωνιστή τον Γκαέλ Γκαρσία Μπερνάλ. Η ταινία πραγματεύεται το ταξίδι δυο εφήβων με μια παντρεμένη γυναίκα και η έντονη γλώσσα της και ο αισθησιασμός της είχε ως αποτέλεσμα να κάνει παγκόσμια εμπορική επιτυχία και να λάβει την εύνοια των κριτικών. Ο Κουαρόν που συνέγραψε το σενάριο με τον αδελφό του Κάρλος έλαβε την πρώτη του υποψηφιότητα για Όσκαρ Πρωτότυπου Σεναρίου. Το 2003 σκηνοθέτησε το τρίτο μέρος της σειράς ταινιών Χάρι Πότερ, με τίτλο Ο Χάρι Πότερ και ο Αιχμάλωτος του Αζκαμπάν (Harry Potter and the Prisoner of Azkaban). Πολλοί από τους θαυμαστές των προηγούμενων δυο ταινιών της σειράς παραξενεύτηκαν από τη ριζοσπαστική προσέγγιση της μεταφοράς του τρίτου μυθιστορήματος της Τζόαν Ρόουλινγκ από το σκηνοθέτη. Η ίδια η συγγραφέας του μυθιστορήματος δήλωσε όμως ότι επρόκειτο για την αγαπημένη της, μέχρι εκείνη την περίοδο μεταφορά μυθιστορήματός της. Η ταινία έλαβε καλύτερες κριτικές σε σχέση με τις άλλες δυο ταινίες της σειράς. Το 2006 ο Κουαρόν σκηνοθέτησε την ταινία Τα Παιδιά των Ανθρώπων (Children of Men, 2006) βασισμένη στο ομώνυμο μυθιστόρημα του Π. Ντ. Τζέιμς με πρωταγωνιστές τους Τζούλιαν Μουρ, Κλάιβ Όουεν και Μάικλ Κέιν, η οποία έλαβε επίσης εξαιρετικές κριτικές και για την οποία έλαβε δυο υποψηφιότητες για Όσκαρ. Ο σκηνοθέτης ίδρυσε την εταιρία παραγωγής Esperanto Filmoj, υπεύθυνης για τις ταινίες Το Κυνήγι της Πάπιας (Temporada de patos, 2005), Ο Λαβύρινθος του Πάνα (El laberinto del fauno, 2006) και Gravity (2013). Το 2010 ο Κουαρόν ξεκίνησε την ανάπτυξη της ταινίας Gravity, μιας δραματικής περιπέτειας που λαμβάνει χώρα στο διάστημα με πρωταγωνιστές τους Σάντρα Μπούλοκ και Τζορτζ Κλούνεϊ. Η ταινία έκανε πρεμιέρα στο 70ο Διεθνές Φεστιβάλ Κινηματογράφου Βενετίας τον Αύγουστο και προβλήθηκε στις Η.Π.Α. το φθινόπωρο του 2013. Η ταινία τιμήθηκε με Χρυσή Σφαίρα Σκηνοθεσίας και έλαβε επτά βραβεία Όσκαρ μεταξύ των οποίων και Όσκαρ Σκηνοθεσίας για τον Κουαρόν. Το 2018 κέρδισε τον Χρυσό Λέοντα στο φεστιβάλ της Βενετίας για την ταινία Roma. Επίσης, κέρδισε το Όσκαρ Καλύτερης Ξενόγλωσσης Ταινίας και ο ίδιος για δεύτερη φορά το Όσκαρ Σκηνοθεσίας. Αλφόνσο Κουαρόν, σελίδα στο Cine.gr (Ελληνικά)